title: Treoir (AE) 2021/1233 ó Pharlaimint na hEorpa agus ón gComhairle an 14 Iúil 2021 lena leasaítear Treoir (AE) 2017/2397 a mhéid a bhaineann le bearta idirthréimhseacha chun teastais tríú tír a aithint (Téacs atá ábhartha maidir le LEE)

text:
                  30.7.2021

                  GA

                  Iris Oifigiúil an Aontais Eorpaigh

                  L 274/52

         TREOIR (AE) 2021/1233 Ó PHARLAIMINT NA hEORPA AGUS ÓN gCOMHAIRLE
         an 14 Iúil 2021
         lena leasaítear Treoir (AE) 2017/2397 a mhéid a bhaineann le bearta idirthréimhseacha chun teastais tríú tír a aithint
         (Téacs atá ábhartha maidir le LEE)
         TÁ PARLAIMINT NA hEORPA AGUS COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 91(1) de,
         Ag féachaint don togra ón gCoimisiún Eorpach,
         Tar éis dóibh an dréachtghníomh reachtach a chur chuig na parlaimintí náisiúnta,
         Ag féachaint don tuairim ó Choiste Eacnamaíoch agus Sóisialta na hEorpa (1),
         Tar éis dóibh dul i gcomhairle le Coiste na Réigiún,
         Ag gníomhú dóibh i gcomhréir leis an ngnáthnós imeachta reachtach (2),
         De bharr an mhéid seo a leanas:

                     (1)

                     Le Treoir (AE) 2017/2397 ó Pharlaimint na hEorpa agus ón gComhairle (3), leagtar amach bearta idirthréimhseacha chun bailíocht leanúnach teastas cáilíochta, leabhar taifid seirbhíse agus logleabhar arna n-eisiúint roimh dheireadh a tréimhse thrasuite a áirithiú agus chun am réasúnta a thabhairt do bhaill oilte den chriú iarratas a dhéanamh ar dheimhniú cáilíochta de chuid an Aontais, nó ar dheimhniú eile a aithnítear a bheith coibhéiseach. Cé is moite de cheadúnais loingseoireachta na Réine dá dtagraítear in Airteagal 1(5) de Threoir 96/50/CE ón gComhairle (4), áfach, níl feidhm ag na bearta idirthréimhseacha sin maidir leis na teastais cháilíochta, na leabhair taifid seirbhíse agus na logleabhair arna n-eisiúint ag tríú tíortha dá dtugann na Ballstáit aitheantas faoi láthair faoina gceanglais náisiúnta, nó comhaontuithe idirnáisiúnta, is infheidhme roimh theacht i bhfeidhm Threoir (AE) 2017/2397.

                     (2)

                     Le hAirteagal 10(3), (4) agus (5) de Threoir (AE) 2017/2397, leagtar síos an nós imeachta agus na coinníollacha maidir le teastais, leabhair taifid seirbhíse nó logleabhair arna n-eisiúint ag údaráis tríú tír a aithint.

                     (3)

                     Toisc go bhfuil an nós imeachta chun doiciméid tríú tír a aithint bunaithe ar an measúnú ar na córais deimhniúcháin sa tríú tír iarrthach, agus é mar aidhm aige a chinneadh an bhfuil eisiúint na dteastas cáilíochta, na leabhar taifid seirbhíse nó na logleabhar a shonraítear san iarraidh faoi réir ceanglais atá comhionann leo siúd a leagtar síos i dTreoir (AE) 2017/2397, ní dócha go gcuirfear an nós imeachta aitheantais i gcrích roimh an 17 Eanáir 2022.

                     (4)

                     Chun aistriú rianúil a áirithiú chuig an gcóras aitheantais le haghaidh doiciméid tríú tír dá bhforáiltear in Airteagal 10 de Threoir (AE) 2017/2397, is gá foráil a dhéanamh maidir le bearta idirthréimhseacha lena dtugtar an t-am is gá do thríú tíortha chun a gceanglais a ailíniú leo siúd a leagtar síos sa Treoir sin, agus le go ndéanfaidh an Coimisiún measúnú ar a gcórais deimhniúcháin chomh maith agus, i gcás inarb iomchuí, gníomh cur chun feidhme a ghlacadh faoi Airteagal 10(5) den Treoir sin. D’áiritheofaí leis na bearta sin freisin deimhneacht dhlíthiúil le haghaidh na ndaoine aonair agus na n-oibreoirí eacnamaíocha atá gníomhach in earnáil an iompair ar uiscebhealaí intíre. I bhfianaise na gcuspóirí sin, is iomchuí scoithdháta a leagan síos le haghaidh doiciméid tríú tír a thagann faoi raon feidhme na mbeart idirthréimhseach sin faoi threoir na tréimhse chun an Treoir sin a thrasuí, ar cuireadh síneadh 2 bhliain léi.

                     (5)

                     Chun comhsheasmhacht leis na bearta idirthréimhseacha is infheidhme maidir leis na Ballstáit de bhun Airteagal 38 de Threoir (AE) 2017/2397 a áirithiú, níor cheart feidhm a bheith ag na bearta idirthréimhseacha is infheidhme maidir le teastais cháilíochta, leabhair taifid seirbhíse agus logleabhair arna n-eisiúint ag tríú tíortha agus arna n-aithint ag na Ballstáit tar éis an 17 Eanáir 2032. Thairis sin, ba cheart aitheantas le haghaidh na dteastas cáilíochta, na leabhar taifid seirbhíse agus na logleabhar sin a theorannú d’uiscebhealaí intíre an Aontais atá lonnaithe sa Bhallstát lena mbaineann.

                     (6)

                     Chun comhsheasmhacht a áirithiú leis na bearta idirthréimhseacha is infheidhme maidir le teastais cháilíochta arna n-eisiúint ag na Ballstáit, is iomchuí a shoiléiriú, a mhéid a bhaineann le teastais tríú tír, go n-áirítear freisin sna ceanglais dá dtagraítear in Airteagal 10(3) de Threoir (AE) 2017/2397 na ceanglais maidir le malartú na dteastas atá ann cheana a leagtar amach in Airteagal 38(1) agus (3) den Treoir sin.

                     (7)

                     Dá bhrí sin, chun soiléireacht agus deimhneacht dhlíthiúil a sholáthar do chuideachtaí iompair agus d’oibrithe iompair ar uiscebhealaí intíre, ba cheart Treoir (AE) 2017/2397 a leasú dá réir.

                     (8)

                     I gcomhréir le hAirteagal 39(4) de Threoir (AE) 2017/2397, níl sé d’oibleagáid ar na Ballstáit sin nach bhfuil loingseoireacht ar uiscebhealaí intíre indéanta go teicniúil iontu an Treoir sin a thrasuí. Ba cheart feidhm a bheith ag an maolú céanna, mutatis mutandis, maidir leis an Treoir seo.

                     (9)

                     Ós rud é nach féidir leis na Ballstáit cuspóir na Treorach seo, eadhon bearta idirthréimhseacha chun teastais tríú tír a aithint, a ghnóthú go leordhóthanach agus, de bharr a fhairsinge agus a éifeachtaí, gur fearr is féidir é a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, a leagtar amach san Airteagal sin, ní théann an Treoir seo thar a bhfuil riachtanach chun an cuspóir sin a bhaint amach.

                     (10)

                     Chun é a chur ar chumas na mBallstát a bheith in ann dul ar aghaidh go pras le trasuí na mbeart dá bhforáiltear leis an Treoir seo, ba cheart di teacht i bhfeidhm an lá tar éis lá a foilsithe in Iris Oifigiúil an Aontais Eorpaigh,

               TAR ÉIS AN TREOIR SEO A GHLACADH:

            Airteagal 1
            Leasaítear Treoir (AE) 2017/2397 mar a leanas:

                        (1)

                        in Airteagal 10, cuirtear an méid seo a leanas in ionad mhír 3:

                           “3.   Gan dochar do mhír 2 den Airteagal seo, teastas cáilíochta ar bith, leabhar taifid seirbhíse ar bith nó logleabhar ar bith a eisíodh i gcomhréir le rialacha náisiúnta tríú tír lena leagtar síos ceanglais atá comhionann leo siúd a leagtar síos sa Treoir seo, lena n-áirítear iad siúd a leagtar amach in Airteagal 38(1) agus (3), beidh siad bailí ar uiscebhealaí intíre uile an Aontais, faoi réir an nós imeachta agus na gcoinníollacha a leagtar amach i mír 4 agus mír 5 den Airteagal seo.”;

                        (2)

                        in Airteagal 38, cuirtear an mhír seo a leanas leis:

                           “7.   Go dtí an 17 Eanáir 2032, féadfaidh na Ballstáit leanúint d’aitheantas a thabhairt, ar bhonn a gceanglas náisiúnta, nó comhaontuithe idirnáisiúnta, infheidhme roimh an 16 Eanáir 2018, do dheimhnithe cáilíochta, leabhair taifid seirbhíse agus logleabhair arna n-eisiúint ag tríú tír roimh an 18 Eanáir 2024. Beidh an t-aitheantas teoranta do na huiscebhealaí intíre i gcríoch an Bhallstáit lena mbaineann.”.

            Airteagal 2

               1.   Déanfaidh na Ballstáit na dlíthe, na rialacháin agus na forálacha riaracháin is gá a thabhairt i bhfeidhm chun an Treoir seo a chomhlíonadh faoin 17 Eanáir 2022. Cuirfidh siad an méid sin in iúl don Choimisiún gan mhoill.
               Nuair a ghlacfaidh na Ballstáit na bearta sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a leagfaidh síos na modhanna ina ndéanfar an tagairt sin.
               Beidh feidhm ag an maolú a leagtar síos in Airteagal 39(4) de Threoir (AE) 2017/2397 maidir leis an Treoir seo, mutatis mutandis.

               2.   Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Tiocfaidh an Treoir seo i bhfeidhm an lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Dírítear an Treoir seo chuig na Ballstáit.

            Arna dhéanamh sa Bhruiséil, 14 Iúil 2021.

                  Thar ceann Pharlaimint na hEorpa

                  An tUachtarán

               D. M. SASSOLI

                  Thar ceann na Comhairle

                  An tUachtarán

               A. LOGAR

            (1)  IO C 220, 9.6.2021, lch. 87.

            (2)  Seasamh ó Pharlaimint na hEorpa an 6 Iúil 2021 (nár foilsíodh fós san Iris Oifigiúil) agus cinneadh ón gComhairle an 13 Iúil 2021.

            (3)  Treoir (AE) 2017/2397 ó Pharlaimint na hEorpa agus ón gComhairle an 12 Nollaig 2017 maidir le cáilíochtaí gairmiúla sa loingseoireacht intíre a aithint agus lena n-aisghairtear Treoir 91/672/CEE agus Treoir 96/50/CE ón gComhairle (IO L 345, 27.12.2017, lch. 53).

            (4)  Treoir 96/50/CE ón gComhairle an 23 Iúil 1996 maidir le comhchuibhiú na gcoinníollacha a bhaineann le deimhnithe náisiúnta máistrí báid chun earraí agus paisinéirí a iompar d’uiscebhealach intíre sa Chomhphobal (IO L 235, 17.9.1996, lch. 31).


title: Treoir (AE) 2022/228 ó Pharlaimint na hEorpa agus ón gComhairle an 16 Feabhra 2022 lena leasaítear Treoir 2014/41/AE, a mhéid a bhaineann lena hailíniú le rialacha an Aontais maidir le sonraí pearsanta a chosaint

text:
                  21.2.2022

                  GA

                  Iris Oifigiúil an Aontais Eorpaigh

                  L 39/1

         TREOIR (AE) 2022/228 Ó PHARLAIMINT NA hEORPA AGUS ÓN gCOMHAIRLE
         an 16 Feabhra 2022
         lena leasaítear Treoir 2014/41/AE, a mhéid a bhaineann lena hailíniú le rialacha an Aontais maidir le sonraí pearsanta a chosaint
         TÁ PARLAIMINT NA hEORPA AGUS COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 16(2) de,
         Ag féachaint don togra ón gCoimisiún Eorpach,
         Tar éis dóibh an dréachtghníomh reachtach a chur chuig na parlaimintí náisiúnta,
         Ag gníomhú dóibh i gcomhréir leis an ngnáthnós imeachta reachtach (1),
         De bharr an mhéid seo a leanas:

                     (1)

                     De bhun Airteagal 62(6) de Threoir (AE) 2016/680 ó Pharlaimint na hEorpa agus ón gComhairle (2), tá an Coimisiún le hathbhreithniú a dhéanamh ar ghníomhartha dlí arna nglacadh ag an Aontas, seachas an Treoir sin, lena rialaítear próiseáil sonraí pearsanta ag na húdaráis inniúla chun na gcríoch a leagtar amach in Airteagal 1(1) den Treoir sin. Is é is cuspóir an athbhreithnithe sin measúnú a dhéanamh ar an ngá atá leis na gníomhartha dlí sin a ailíniú leis an Treoir sin agus chun na tograí is gá a dhéanamh, i gcás inarb iomchuí, chun iad a leasú d’fhonn cur chuige comhsheasmhach a áirithiú maidir le sonraí pearsanta a chosaint faoi raon feidhme na Treorach sin. De thoradh an athbhreithnithe sin, rinneadh Treoir 2014/41/AE ó Pharlaimint na hEorpa agus ón gComhairle (3) a shainaithint mar cheann de na gníomhartha dlí atá le leasú.

                     (2)

                     Is é atá i gceist le próiseáil sonraí pearsanta faoi Threoir 2014/41/AE faisnéis ábhartha a phróiseáil, a mhalartú agus a úsáid ina dhiaidh sin chun na gcríoch a leagtar amach in Airteagal 82 den Chonradh ar Fheidhmiú an Aontais Eorpaigh (CFAE). Ar mhaithe le comhsheasmhacht agus cosaint éifeachtach sonraí pearsanta, ba cheart Treoir (AE) 2016/680 a chomhlíonadh, i gcás ina bhfuil feidhm ag an dara Treoir sin, le próiseáil sonraí pearsanta faoi Threoir 2014/41/AE. A mhéid a bhaineann le próiseáil sonraí pearsanta i dtaca le himeachtaí dá dtagraítear in Airteagal 4, pointe (b), pointe (c) agus pointe (d), de Threoir 2014/41/AE, i gcás nach bhfuil feidhm ag Treoir (AE) 2016/680, tá feidhm ag Rialachán (AE) 2016/679 ó Pharlaimint na hEorpa agus ón gComhairle (4).

                     (3)

                     I gcomhréir le hAirteagal 1 agus Airteagal 2 agus le hAirteagal 4a(1) de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach (CAE) agus le CFAE, agus gan dochar d’Airteagal 4 den Phrótacal sin, níl Éire rannpháirteach i nglacadh na Treorach seo agus níl sí faoi cheangal aici ná faoi réir a cur i bhfeidhm.

                     (4)

                     I gcomhréir le hAirteagal 1, Airteagal 2 agus Airteagal 2a de Phrótacal Uimh. 22 maidir le seasamh na Danmhairge, atá i gceangal le CAE agus le CFAE, níl an Danmhairg rannpháirteach i nglacadh na Treorach seo agus níl sí faoi cheangal aici ná faoi réir a cur i bhfeidhm.

                     (5)

                     Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 ó Pharlaimint na hEorpa agus ón gComhairle (5) agus thug an Maoirseoir tuairim an 10 Márta 2021.

                     (6)

                     Ba cheart, dá bhrí sin, Treoir 2014/41/AE a leasú dá réir sin,

               TAR ÉIS AN TREOIR SEO A GHLACADH:

            Airteagal 1
            Leasú ar Threoir 2014/41/AE
            I dTreoir 2014/41/AE, scriostar Airteagal 20.

            Airteagal 2
            Trasuí

               1.   Na forálacha reachtaíochta, rialúcháin agus riaracháin is gá chun an Treoir seo a chomhlíonadh, déanfaidh na Ballstáit iad a thabhairt i bhfeidhm faoin 14 Márta 2023. Cuirfidh siad an Coimisiún ar an eolas faoin méid sin láithreach.
               Nuair a ghlacfaidh na Ballstáit na bearta sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Leagfaidh na Ballstáit síos an bealach a ndéanfar tagairt den sórt sin.

               2.   Déanfaidh na Ballstáit téacs bhearta an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Teacht i bhfeidhm
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Seolaithe
            Is chuig na Ballstáit a dhírítear an Treoir seo, i gcomhréir leis na Conarthaí.

            Arna déanamh in Strasbourg, 16 Feabhra 2022.

                  Thar ceann Pharlaimint na hEorpa

                  An tUachtarán

               R. METSOLA

                  Thar ceann na Comhairle

                  An tUachtarán

               C. BEAUNE

            (1)  Seasamh ó Pharlaimint na hEorpa an 14 Nollaig 2021 (nár foilsíodh fós san Iris Oifigiúil) agus cinneadh ón gComhairle an 25 Eanáir 2022.

            (2)  Treoir (AE) 2016/680 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le próiseáil sonraí pearsanta ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorghníomhú, agus maidir le saorghluaiseacht sonraí den sórt sin, agus lena n-aisghairtear Cinneadh Réime 2008/977/CGB ón gComhairle (IO L 119, 4.5.2016, lch. 89).

            (3)  Treoir 2014/41/AE ó Pharlaimint na hEorpa agus ón gComhairle an 3 Aibreán 2014 maidir leis an Ordú Imscrúdaithe Eorpach in ábhair choiriúla (IO L 130, 1.5.2014, lch. 1).

            (4)  Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).

            (5)  Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).


title: Treoir Cur Chun Feidhme (AE) 2021/1927 ón gCoimisiún an 5 Samhain 2021 lena leasaítear Iarscríbhinní I agus II a ghabhann le Treoir 66/402/CEE ón gComhairle a mhéid a bhaineann le ceanglais i ndáil le síolta cruithneachta hibridí a tháirgtear trí bhíthin steirilíocht fhireann chíteaplasmach (Téacs atá ábhartha maidir le LEE)

text:
                  8.11.2021

                  GA

                  Iris Oifigiúil an Aontais Eorpaigh

                  L 393/13

         TREOIR CUR CHUN FEIDHME (AE) 2021/1927 ÓN gCOIMISIÚN
         an 5 Samhain 2021
         lena leasaítear Iarscríbhinní I agus II a ghabhann le Treoir 66/402/CEE ón gComhairle a mhéid a bhaineann le ceanglais i ndáil le síolta cruithneachta hibridí a tháirgtear trí bhíthin steirilíocht fhireann chíteaplasmach
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 66/402/CEE ón gComhairle an 14 Meitheamh 1966 maidir le síol gránach a mhargú (1), agus go háirithe Airteagal 21b de,
         De bharr an mhéid seo a leanas:

                     (1)

                     Le Treoir 66/402/CEE bunaítear rialacha maidir le síolta gránach a tháirgeadh agus a mhargú san Aontas. I gcás síolta cruithneachta hibridí, is iad na teicnící chun síolta hibrideacha a tháirgeadh dá bhforáiltear leis an Treoir sin na teicnící a úsáidtear chun crosphórú díreach agus hibridiú ceimiceach a dhéanamh, agus na teicnící sin amháin.

                     (2)

                     Le blianta beaga anuas, áfach, glacadh le steirilíocht fhireann chíteaplasmach (“CMS”) ar fud an domhain mar theicníc phórúcháin chun hibridí de chineálacha síolta gránach a tháirgeadh. Tá rialacha ábhartha maidir le teicníc tháirgthe CMS i bhfeidhm cheana féin maidir le heorna, toisc gur cuireadh táirgeadh síolta hibrideacha le CMS i bhfeidhm roinnt blianta ó shin.

                     (3)

                     Tá an eorna agus an chruithneacht féinphailnitheach ó dhúchas agus is i saothrú cumaisc a tháirgtear iad. Agus na cosúlachtaí teicniúla idir táirgeadh síolta hibridí eorna agus cruithneachta mar aon le riachtanais úsáideoirí síolta hibrideacha á gcur san áireamh, is iomchuí coinníollacha le haghaidh síolta cruithneachta hibridí atá comhchosúil leis na coinníollacha a bhaineann le síolta hibridí eorna a leagan amach. Maidir le córas táirgthe cumaisc sonrach na cruithneachta hibridí amhail Triticum aestivum fospeiceas aestivum, Triticum turgidum fospeiceas. durum, Triticum aestivum fospeiceas spelta, a úsáidtear ar an láthair, i gcomhar leis na rioscaí a bhaineann leis an aimsir le linn na tréimhse bláthaithe, is léir ón taithí a fuarthas go n-éilíonn an córas táirgthe sin laghdú ar an gcaighdeán íonachta cineáil go 85 %, i gcás ina gcuirtear CMS i bhfeidhm, rud a fhágann gur féidir síolta a tháirgeadh go cobhsaí faoi dhálaí aimsire neamhfhabhracha. Dá bhrí sin, is iomchuí leibhéal níos ísle íonachta cineáil a cheadú le haghaidh síolta cruithneachta hibridí a tháirgtear le CMS ná an leibhéal is gá le haghaidh hibridí de shíolta eile.

                     (4)

                     Is léir ón taithí a fuarthas ar shíolta eile de chuid hibridí a táirgeadh trí bhíthin CMS go bhfuil sé tábhachtach tástáil a dhéanamh, ag tús scéime nua táirgthe, ar na ceanglais theicniúla atá i bhfeidhm. Dá bhrí sin, ba cheart na ceanglais maidir le cineálacha a bheith infheidhme ar bhonn sealadach go dtí an 31 Lúnasa 2029, chun go bhféadfaidh na póraitheoirí táirgeadh na cruithneachta hibridí i gcóras cumaisc a oiriúnú. Tá gá le cur chuige den sórt sin chun aon riosca a bhaineann leis an scéim táirgthe sin a íoslaghdú agus chun cineál nua cineálacha cruithneachta a chur ar fáil d’fheirmeoirí. Ba cheart gur leor an teorainn ama sin chun é a chur ar a gcumas do phóraitheoirí agus d’údaráis deimhniúcháin an t-eolas is gá a fháil chun na ceanglais theicniúla maidir le táirgeadh síolta cruithneachta hibridí a chur i bhfeidhm, agus chun athbhreithniú a dhéanamh ar na ceanglais sin.

                     (5)

                     Ionas go mbeidh an Coimisiún agus na Ballstáit in ann eolas leordhóthanach a fháil faoi chur i bhfeidhm CMS, agus chun go bhféadfar athbhreithniú a dhéanamh ar na rialacha sin, ba cheart don údarás deimhniúcháin atá freagrach tuarascáil a chur chuig an gCoimisiúin agus chuig na Ballstáit eile gach bliain, go dtí an 28 Feabhra 2030, faoi thorthaí na bliana roimhe sin maidir le cainníocht na síolta hibrideacha a táirgeadh agus faoi chéatadán na luchtóg síolta ar diúltaíodh dóibh de bharr paraiméadair cháilíochta neamh-leordhóthanacha.

                     (6)

                     Dá bhrí sin, ba cheart Iarscríbhinn I agus Iarscríbhinn II a ghabhann le Treoir 66/402/CEE a leasú dá réir sin.

                     (7)

                     Tá na bearta dá bhforáiltear sa Treoir seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN TREOIR SEO A GHLACADH:

            Airteagal 1
            Leasuithe ar Threoir 66/402/CEE
            Leasaítear Iarscríbhinn I agus Iarscríbhinn II a ghabhann le Treoir 66/402/CEE i gcomhréir leis an Iarscríbhinn a ghabhann leis an Treoir seo.

            Airteagal 2
            Trasuí

               1.   Na forálacha reachtaíochta, rialúcháin agus riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin 31 Lúnasa 2022 ar a dhéanaí. Cuirfidh siad téacs na bhforálacha sin in iúl don Choimisiún láithreach.
               Cuirfidh siad na forálacha sin i bhfeidhm ón 1 Meán Fómhair 2022 go dtí an 31 Lúnasa 2029.
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.   Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Teacht i bhfeidhm
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Seolaithe
            Is chuig na Ballstáit a dhírítear an Treoir seo.

            Arna dhéanamh sa Bhruiséil, 5 Samhain 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO 125, 11.7.1966, lch. 2309.

            IARSCRÍBHINN
            Leasaítear Iarscríbhinn I agus Iarscríbhinn II a ghabhann le Treoir 66/402/CEE mar a leanas:

                        (1)

                        leasaítear Iarscríbhinn I mar a leanas:

                                    (a)

                                    cuirtear an méid seo a leanas in ionad phointe 5, an chéad abairt:
                                    “Barra chun síol deimhnithe de chuid hibridí de Avena nuda, Avena sativa, Avena strigosa, Oryza sativa agus xTriticosecale féinphailnitheach a tháirgeadh, agus barra chun síol deimhnithe de chuid hibridí de Hordeum vulgare, Triticum aestivum fospeiceas. aestivum, Triticum aestivum fospeiceas. spelta, Triticum turgidum fospeiceas. durum a tháirgeadh trí bhíthin teicníc nach steirilíocht fhireann chíteaplasmach í (‘CMS’);”

                                    (b)

                                    cuirtear isteach an pointe seo a leanas idir pointe 5a agus pointe 6:

                                                “5b.

                                                Barra chun síol bunúsach agus deimhnithe de chuid hibridí de Triticum aestivum subsp. aestivum, Triticum aestivum fospeiceas. spelta, Triticum turgidum fospeiceas. durum a tháirgeadh trí bhíthin CMS:

                                                            (a)

                                                            Comhlíonfaidh an barr na caighdeáin seo a leanas a mhéid a bhaineann le fanacht slán ó fhoinsí pailine gar dó a bhféadfadh pailniú coimhthíoch neamh-inmhianaithe a theacht astu:

                                                                        Barr

                                                                        Fad íosta

                                                                        Maidir le comhpháirt bhaineann CMS chun síol bunúsach a tháirgeadh

                                                                        300  m

                                                                        Chun síol deimhnithe a tháirgeadh

                                                                        25  m

                                                            (b)

                                                            Beidh sainaitheantas cineáil agus íonacht cineáil leordhóthanach ag an mbarr a mhéid a bhaineann le saintréithe na gcomhpháirteanna.
                                                            Go háirithe, comhlíonfaidh an barr na caighdeáin seo a leanas:

                                                                        (i)

                                                                        An céatadán de réir líon na bplandaí, ar plandaí iad nach bhfuil dílis don chineál, ní sháróidh sé:

                                                                                —

                                                                                i gcás na mbarr a úsáidtear chun síol bunúsach a tháirgeadh, 0,1 % i gcás an chothabhálaí agus na líne athneartóra agus 0,3 % i gcás chomhpháirt bhaineann CMS;

                                                                                —

                                                                                i gcás na mbarr a úsáidtear chun síol deimhnithe a tháirgeadh, 0,3 % i gcás an athneartóra agus 0,6 % i gcás chomhpháirt bhaineann CMS agus 1 % i gcás inar hibrid shimplí í comhpháirt bhaineann CMS.

                                                                        (ii)

                                                                        Is é an méid seo a leanas, ar a laghad, a bheidh i leibhéal steirilíochta firinne na comhpháirte baininne:

                                                                                —

                                                                                99,7 % i gcás barra a úsáidtear chun síol bunúsach a tháirgeadh;

                                                                                —

                                                                                99 % i gcás barra a úsáidtear chun síol deimhnithe a tháirgeadh.

                                                                        (iii)

                                                                        Déanfar scrúdú ar an gcomhréireacht le ceanglais phointe (i) agus phointe (ii) trí thástáil iar-rialaithe oifigiúil.

                                                            (c)

                                                            Féadfar síol deimhnithe a tháirgeadh i saothrú measctha de chomhábhar fireann-steiriúil baineann le comhábhar fireann, rud a athbhunaíonn an torthúlacht.

                                          Faoin 28 Feabhra gach bliain, cuirfidh an t-údarás deimhniúcháin atá freagrach tuarascáil chuig an gCoimisiún agus chuig na Ballstáit eile faoi thorthaí na bliana roimhe sin maidir le cainníocht na síolta hibrideacha a táirgeadh, comhlíonadh na gceanglas sonrach ag na cigireachtaí allamuigh, céatadán na luchtóg síolta ar diúltaíodh dóibh de bharr paraiméadair cháilíochta neamh-leordhóthanacha, agus aon fhaisnéis eile a bheidh mar údar ag an diúltú sin. Beidh an oibleagáid tuairiscithe sin infheidhme go dtí an 28 Feabhra 2030.”

                        (2)

                        leasaítear Iarscríbhinn II, pointe 1, mar a leanas:

                                    (a)

                                    cuirtear an méid seo a leanas in ionad Roinn C:

                                                “C.

                                                   Hibridí de Avena nuda, Avena sativa, Avena strigosa, Hordeum vulgare, Oryza sativa, Triticum aestivum fospeiceas. aestivum, Triticum aestivum fospeiceas. spelta, Triticum turgidum fospeiceas. durum agus xTriticosecale féinphailnitheach

                                                Is é 90 % a bheidh san íonacht cineáil íosta le haghaidh síol den chatagóir síol deimhnithe.
                                                I gcás Hordeum vulgare, Triticum aestivum fospeiceas. aestivum, Triticum aestivum fospeiceas. spelta, Triticum turgidum fospeiceas. durum a tháirgtear trí bhíthin CMS, is é 85 % a bheidh san íonacht cineáil íosta. Ní sháróidh na heisíontais seachas an t-athneartóir 2 %.
                                                Déanfar scrúdú ar an íonacht cineáil íosta le linn tástálacha iar-rialaithe oifigiúla ar chion iomchuí samplaí.
                                                Faoin 28 Feabhra gach bliain, cuirfidh an t-údarás deimhniúcháin atá freagrach tuarascáil chuig an gCoimisiún agus chuig na Ballstáit eile faoi thorthaí na bliana roimhe sin maidir le cainníocht síolta hibrideacha de Triticum aestivum fospeiceas. aestivum, Triticum aestivum fospeiceas. spelta agus Triticum turgidum fospeiceas. durum a táirgeadh agus maidir le céatadán na luchtóg síolta ar diúltaíodh dóibh de bharr paraiméadair cháilíochta neamh-leordhóthanacha, torthaí na tástála iar-rialaithe agus aon fhaisnéis eile a bheidh mar údar ag an diúltú sin. Beidh an oibleagáid tuairiscithe sin infheidhme go dtí an 28 Feabhra 2030.”

                                    (b)

                                    cuirtear an méid seo a leanas isteach in ionad cheannteideal Roinn E:

                                                “E.

                                                   Hibridí de Secale cereale agus hibridí CMS de Hordeum vulgare, Triticum aestivum fospeiceas. aestivum, Triticum aestivum fospeiceas. spelta, Triticum turgidum fospeiceas. Durum
                                                   ”.